Dennis Flydtkjær (DF), 2008-12-11:
Vi kan jo af gode grunde ikke støtte forslaget, for vi har lavet en aftale med de andre om finansloven.
Men jeg vil godt give hr. René Skau Björnsson ret i, at der også er et problem med den mad, der bliver bragt ud.
Det er jo sådan, at gennemsnittet er på 1.541 kr.
Hvis man tager gennemsnittet af de ti højeste priser i kommuner i Danmark, er prisen oppe på 1.854 kr., og der vil jeg da godt være enig med spørgeren i, at det kan vi ikke være bekendt over for de ældre.
Så det vil vi gerne være med til at se på på et senere tidspunkt.
Så kunne jeg også godt lige tænke mig at slå fast, at det er sjovt, at man lige pludselig har den interesse fra Socialdemokratiets side for at ville gøre noget for de ældre.
For så langt tilbage som den 1. april 2005 kom Dansk Folkeparti faktisk med et beslutningsforslag, der bl.a. sagde, at vi skulle have maksimalpriser på madordningerne i kommunerne.
Der valgte Socialdemokratiet at stemme nej - i øvrigt faktisk sammen med de andre partier også.
Så det viser jo egentlig bare, at det er Dansk Folkeparti, der prøver på at få det her ført igennem.
Så kan man selvfølgelig altid komme bagefter med et overbud og sige: Vi ville faktisk også gerne have været med.
Jeg kan starte med at sige, at Dansk Folkeparti går meget ind for et loft over betaling for ældremad, og derfor har vi også netop indgået en aftale om dette ved finanslovforhandlingerne med regeringen og Liberal Alliance.
Ellers kan jeg meddele, at Dansk Folkeparti stemmer nej til det her forslag.
Det gør vi af den gode grund, at vi som sagt har indgået en aftale ved finanslovforhandlingerne på netop det her område og faktisk efter krav fra Dansk Folkeparti.
Det er en aftale, vi er utrolig glade for, og som ansvarligt parti står vi selvfølgelig ved de aftaler, vi har lavet.
Det er i øvrigt en aftale, som Ældre Sagen faktisk efterfølgende har været ude at sige, at de er godt tilfredse med, at Dansk Folkeparti har fået igennem.
Når det er sagt, vil jeg også sige, at det her forslag fra Socialdemokratiet er et rent paradeforslag, for det er jo fuldstændig gratis at komme med et sådant forslag nu.
Man ved udmærket godt, at partierne bag finanslovforhandlingerne ikke kan stemme for det her beslutningsforslag, men det er jo typisk Socialdemokratiet, at man ikke vil være med i forhandlingerne, hvor sådan noget her bliver forhandlet igennem.
I stedet vælger man så at sætte sig på sidelinjen og bagefter lave et forslag, der lige er en tand mere generøst.
Jeg synes simpelt hen, at det er for plat, at man prøver på at lave politik via overbud og drilleforslag.
Den måde at arbejde på her i Folketinget kunne jeg jo komme med et tænkt eksempel på: Om 1 måned kunne Socialistisk Folkeparti i princippet komme med et loft på 1.500 kr., og om 2 måneder kunne et andet parti så komme og sige, at det skulle være et loft på 1.000 kr.
Det er jo ikke måden, man arbejder på herinde.
Sjovt nok er det ikke første gang, Socialdemokratiet kommer med den slags overbud.
Jeg synes, at stort set hver gang Dansk Folkeparti kommer med et forslag, står Socialdemokratiet klar med et overbud.
Det er simpelt hen for nemt og uden visioner, når det er det eneste, man har at byde på.
Til sidst vil jeg sige, at Dansk Folkeparti prioriterer ældrepolitikken rigtig højt og går meget ind for et loft over betaling for ældremaden.
Vi er derfor faktisk meget glade for, at vi har fået det her igennem.
Vi ville gerne have haft, at vi kunne have fået loftet sat ned til 2.400 kr., i øvrigt ligesom Ældre Sagen anbefaler, men det har desværre ikke været muligt i den her omgang.
Jeg kan sige, at Dansk Folkeparti vil følge op på det her og gøre med loftet for ældremaden, som vi har gjort det med ældrechecken.
Det samme har vi intentioner om at gøre, hvad angår loftet for ældremaden.